Yhdeksän nuoren retkikunnasta Pohjois-Uralilla 60 vuotta sitten kukaan ei selvinnyt hengissä ja viralliset raportit salattiin.

Teltat oli revitty auki sisäpuolelta ja retkikunnan jäsenet olivat rynnänneet tuntemattomasta syystä pakkaseen vähissä vaatteissa. Jotkut olivat kiivenneet puuhun. Wikimedia commons

Kymmenen nuorta opiskelijaa lähti hiihtovaellukselle Vižaista Pohjois-Uralilla 27. tammikuuta vuonna 1959. Matkassa oli kaksi naista ja kahdeksan miestä. Yksi miehistä joutui kääntymään takaisin sairastuttuaan. Yhdeksän jatkoi matkaansa, kohti mystistä kohtaloaan.

Ryhmää johti 23-vuotias radiotekniikan opiskelija Igor Djatlov. Kaikki osallistujat olivat kokeneita hiihtovaeltajia ja retkeilijöitä.

Jotain tapahtui helmikuun 1. ja 2. päivän välisenä yönä Otorteniin vievässä solassa, johon ryhmä oli yöpynyt telttoihin. Aamulla kaikki olivat kuolleita.

Hiihtoseuruetta johti 23-vuotias radiotekniikan opiskelija Igor Djatlov. Wikimedia commons

Teltat revitty auki sisältä

Djatlov oli etukäteen luvannut ottaa radiolla yhteyttä viimeistään 12. helmikuuta, kun he olivat palanneet Vižaihin. Viestiä ei kuulunut.

Omaisten vaatimuksesta aloitettiin etsinnät, mutta vasta helmikuun lopulla. 26. helmikuuta etsijät löysivät hylätyn leirin. Teltat oli revitty auki sisäpuolelta.

Ensin löytyi kaksi vainajaa, alusvaatteisillaan, ilman kenkiä. Läheisen puun oksia oli katkennut, ilmeisesti joku oli kiivennyt puuhun, ehkä tähystämään tai pakoon.

Myöhemmin löydettiin kolme ruumista lisää. Loput seurueen jäsenet löytyivät vasta toukokuussa. Virallisen tutkinnan mukaan uhrit olivat kuolleet hypotermiaan, mutta varsinainen raportti julistettiin salaiseksi.

Uusia tutkimuksia johtaa yleinen syyttäjä Aleksandr Kurennoi (vas.). Hän uskoo, että vaeltajien kuolema liittyy jollain tavalla luonnonilmiöön. AOP

Uusi tutkinta

Nuorten kohtalo on säilynyt arvoituksena tähän saakka. Nyt tapausta on alettu tutkia uudelleen, koska tekniikka on kehittynyt. Tuloksia odotetaan myöhemmin tänä syksynä. Alkuperäinen tutkimusraporttikin on ”vapautettu” arkistosta, joskin siitä on poistettu tietoja.

Ruumiit olivat kärsineet täysin selittämättömiä vammoja. Yksi uhreista oli purrut sormensa poikki ja sormi oli edelleen jäätyneen ruumiin suussa. Neljästä ruumiista mitattiin korkeita radioaktiivisuuspitoisuuksia. Yhdeltä oli leikattu kieli irti.

Useimmat olivat hyvin vähissä pukeissa ja ilman kenkiä, vaikka pakkasta oli ollut noin 30 astetta.

– Djatlovilla oli ruhjeita kasvoissaan, voisimme olettaa, että hän oli kaatunut lumeen kasvot edellä. Hänen jalkansa oli sidottu yhteen, kertoo uudessa selvityksessä mukana oleva Eduard Tumanov uutisoimisto RT:lle. Tumanov työskentelee Venäjän kansallisesta lääketieteen yliopistosta Moskovassa.

– Hänellä oli myös sellaisia vammoja, jotka näyttäisivät osoittavan hänen taistelleen jotain vastaan. Jäljet tapahtumapaikalla eivät tue sitä, että heidän kimppuunsa olisi hyökännyt mikään eläin, sanoo Tumanov.

Kolmella teltan läheltä löydetyllä vainajalla ei ollut ulkoisia vammoja, mutta myöhemmin löydetyissä oli.

– Ne oli aiheutettu tylpällä esineellä, sanoo Tumanov.

Ne vastasivat auto-onnettomuudessa saatuja ruhjeita.

Salainen asetesti?

Tapahtumien syystä on esitetty lukuisia teorioita. Korkeat säteilytasot ovat saaneet jotkut arvelemaan, että retkeilijät joutuivat armeijan jonkinlaisen pieleen menneen testin uhreiksi. Neuvostoliitolla ei kuitenkaan ollut lähelläkään mitään testipaikkoja.

Tapausta tutkinut entinen Pravdan päätoimittaja Vladimir Sungorkin ei usko ”ohjuskokeisiin”, mutta hän arvelee, että kaikki oli kuitenkin suunniteltua.

– Ehkä he osallistuivat johonkin salaiseen KGB:n tai armeijan lääketestiin, jonka seurauksena he menettivät järkensä ja tappoivat toisensa mitä mielikuvituksellisemmilla tavoilla, sanoo Sungorkin.

Toisaalta ruumiista ei löydetty mitään tunnettuja kemikaaleja. Ehkä lääkkeet eivät vain olleet tunnettuja ja niitä ei osattu testata.

Ensimmäisenä paikalle saapuneet pelastajat eivät löytäneet ulkopuolisten jalanjälkiä. Wikimedia commons

Outoja palovammoja

Osalla uhreista oli myös palovammoja, jotka nekin olivat hyvin outoja, kertoo Sungorkin.

– Mies, jolla oli irti purtu sormi suussaan, oli varmasti kuollut tuskissaan, miksi hän muuten olisi purrut omaa sormeaan. Hänellä oli palovammoja jaloissaan, mutta ne olivat sellaisia, että hänen on täytynyt olla ripustettuna tulen yläpuolelle. Sanoisin, että tämä on vähintäänkin erikoista.

Retkeilijöiden tappamisesta on syytetty myös alueella asuvaa alkuperäiskansaa. Mutta he eivät ole talvella siellä, missä retkeilijät kohtasivat kuolemansa, vaan he tulevat sinne vasta kesällä metsästämään kauriita.

Teltan läheltä ei koskaan myöskään löydetty ulkopuolisten jalanjälkiä.

Kenties uusi tutkimus tuo lopulta vastauksen siihen, mikä koitui yhdeksän nuoren kohtaloksi.

– Haluamme antaa omaisille vastauksia ja kenties estää samanlaiset tapaukset tulevaisuudessa, kertoo Djatlovin solan onnettomuutta tutkinut Andrei Kurjakov.

Tapaus voi selvitä myöhemmin syksyllä, kun uusimpia tuloksia saadaan. Tai sitten se jää ikuiseksi Uralin vuorille jäätyneeksi arvoitukseksi.